**OKRESNÝ ÚRAD STROPKOV**

odbor krízového riadenia

Hlavná 71/40 091 01 Stropkov

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

V súlade s § 14, ods. 1 písm. r) a § 15a zákona Národnej rady Slovenskej republiky č. 42/1994 Z. z. o civilnej ochrane obyvateľstva v znení neskorších predpisov zverejňujeme:

**INFORMÁCIE**

**PRE**

**VEREJNOSŤ**

**O B S A H:**

1. **Informácie o zdrojoch ohrozenia**
2. **Informácie o možnom rozsahu mimoriadnej udalosti a následkov na postihnutom území a životnom prostredí**
3. **Nebezpečné vlastnosti a označenie látok a prípravkov, ktoré by mohli spôsobiť mimoriadnu udalosť**
4. **Informácie o spôsobe varovania obyvateľstva a o záchranných prácach**
5. **Úlohy a opatrenia po vzniku mimoriadnej udalosti**
6. **Podrobnosti o tom, kde sa dajú získať ďalšie informácie súvisiace s plánom ochrany obyvateľstva**
7. **Odkaz na obmedzenia vyplývajúce z ochrany dôverných informácií a utajovaných skutočností**
8. **Informácie o zdrojoch ohrozenia**

**Oblasti možného ohrozenia mimoriadnymi javmi poveternostného a klimatického charakteru**

**vietor**

V zimnom období prevláda v okrese južné prúdenie, v letnom prevažne severné. Smer vetrov je silne ovplyvňovaný miestnou orografiou a prispôsobuje sa údoliam. Slnečný svit je v priemere 40 %. Zrážková činnosť je značná - jedna tretina roka je daždivá. Priemerné ročné úhrny vzrastajú smerom z juhu na sever zo 600-700 mm na 800-1050 mm (sledovaný najväčší 1073 mm, najnižší 373 mm - hodnoty v Stropkove). Snehová pokrývka je vzhľadom na značnú členitosť terénu významným klimatickým činiteľom. V nižších polohách býva často prerušovaná s výskytom od 3. dekády novembra do 2. dekády marca. S pribúdaním nadmorskej výšky sa jej výskyt predlžuje a stabilizuje. V priemere za okres je to 120 dní, v horských oblastiach okresu od 140-160 dní. Priemerná mocnosť snehu je 25-50 cm, na hrebeňoch 50-75 cm.

**Najčastejšie veterné prúdenie v okrese:** severojužné 310-40o (pre severné prúdenie) a 160-200o (pre južné prúdenie). Priemerná rýchlosť prúdenia vzduchu je 3,5-4 m/s. Najvyššia rýchlosť vetra evidovaná v okrese cca 94 km/hod.

Najväčšie ohrozenie z hľadiska poveternostných vplyvov predstavujú: nadmerné zrážky, sneh a víchrica, ale aj poľadovica a hmla s možným dopadom na cestnú dopravu, možné poškodenie majetku občanov právnických a fyzických osôb.

**teplotné extrémy**

**Teplá oblasť** (60 % územia) je prezentovaná teplým - mierne vlhkým okrskom s chladnou zimou. Priemerné januárové teploty sa pohybujú v rozpätí -2 až -5 oC. Júlové teploty sa pohybujú v rozpätí 17,5 až 19,5 oC. Ročný úhrn zrážok sa pohybuje v rozpätí 600-800 mm. Patria tu údolia centrálnej časti okresu, južná a juhozápadná časť územia.

**Mierne teplá oblasť** (30 % územia) je zastúpená mierne teplým, mierne vlhkým až vlhkým okrskom s chladnou klímou, ktorý je situovaný v nadmorskej výške okolo 400 m n. m.. Priemerné januárové teploty sa tu pohybujú v rozpätí -3,5 až -6 oC, júlové v rozsahu 17 až 17,5 oC. Ročný úhrn zrážok sa pohybuje v rozpätí 650-850 mm. Zaberá podhorskú časť takmer celej flyšovej oblasti pahorkatín v okrese (predovšetkým západná a východná časť).

**Chladná oblasť** (1O % územia) je charakteristická mierne vlhkým okrskom. Priemerné januárové teploty sa pohybujú v rozpätí -4 až -6,5 oC. Júlové 13,5 až 17 oC. Ročný úhrn zrážok sa pohybuje v rozpätí 800-1050 mm. Zaberá vrcholovú oblasť v severnej a severovýchodnej časti okresu.

**Oblasti možného ohrozenia zosuvmi pôdy**

V územnom obvode Stropkov vznikli a vznikajú zosuvy a to hlavne v dôsledku dlhodobých dažďov, kedy v dôsledku premáčania na klzných plochách dochádza k zosuvom väčšieho rozsahu alebo menším lokálnym zosuvom. K veľkým zosuvom došlo v roku 2010 na ceste I. triedy 1/15 medzi obcami Miňovce a Breznica a za obcou Havaj. Počas povodne došlo k zosuvom pôdy aj na rodinné domy a to v obciach Miňovce a Malá Poľana. Ďalšie zosuvy boli zaznamenané v obciach Vyškovce, chatovej oblasti Tisinec, Bžany, Lomné. Mimoriadna situácia v dôsledku zosuvov je vyhlásená v obci Krušinec. V obci Krušinec bol realizovaný orientačný inžinierskogeologický prieskum firmou ENVIGEO. V prípade dostatku finančných prostriedkov pridelených MŽP SR na sanácie svahových deformácií zo štátneho rozpočtu (resp. z iných zdrojov), bude sanácia svahovej deformácie v Krušinci realizovaná. Prípady prepadnutia dutín, (kamenné lavíny) – v okrese Stropkov neboli zaznamenané.

**Oblasti možného ohrozenia povodňami a záplavami z povrchových vodných tokov**

**povodne**

V čase nadmerných zrážok existujú predpoklady vybreženia vôd v povodí Ondavy v týchto lokalitách:

* Duplín – mimo intravilán obce (na poľ. pôdu),
* Tisinec – aj v rámci intravilánu obce (pozemky a pivničné priestory),
* najkritickejším miestom je sútok Ondavy s ľavobrežným prítokom Chotčiankou, ktorá svojim kolmým tlakom vytláča tok Ondavy z brehov smerom na mestskú časť Bokša - na poľnohospodárske pozemky a do intravilánu obce (pivničné priestory a hospodárske dvory) a do priestoru studní s pitnou vodou (možné znečistenie vodných zdrojov),
* za cestným mostom na obec Šandal - vybreženie na poľnohospodárske pozemky, do priestorov za podnikom BYHOS, podniku TESLA a.s. a pod.,
* obcí Breznica a Miňovce - vybreženie mimo intravilán obcí,
* pri vybrežení a vzdutí vodnej hladiny VN Domaša nepredpokladáme v časti patriacej okresu Stropkov vybreženie priamo do intravilánu obcí Turany n/Ondavou, Lomné a Bžany t.j. do rodinných domov a do hospodárskych dvorov. Mimoriadna udalosť spojená s vybrežením VN Domaša však môže spôsobiť škody na poľnohospodárskych pozemkoch a plodinách, na štadiónoch a ihriskách a na všetkých objektoch nachádzajúcich sa pod cestnými komunikáciami, ktoré tvoria val-bariéru postupujúcej vode z vodného diela,
* vzdutím sa vodnej hladiny dochádza k podmývaniu najmä úsekov, v tesnej blízkostí vodnej hladiny, cesty vedúcej do rekreačnej oblasti Valkov, Tíšava,
* v povodí Ondavy môže dôjsť k záplavám a k problémom z dôvodu vybreženia niektorých prítokov ako:

a, potok Tokajec v obciach Tokajík ( v obci) a Vyšný Hrabovec (pri vtoku do obce),

b, Krišľovský potok (priamo v obci Krišľovce),

c, Brusnický potok Čierťaž v obciach Soľník a Korunková (priamo v obciach).

**Ohrozenie požiarmi**

Len malé percento požiarov je zapríčinených faktormi poveternostných vplyvov. Najčastejšie je to náhodný blesk, ktorým sa vznietia ľahko horľavé materiály. V lesných masívoch vznikajú požiare prevažne tam, kde sa nachádzajú ihličnaté lesné porasty (veľmi malý podiel ihličnatých lesov v okrese) a tam, kde nezodpovední občania vypaľujú v jarnom období trávnaté porasty.

**Oblasti ohrozené všetkými druhmi dopravy**

**oblasti ohrozené cestnou dopravou (nebezpečné a rizikové úseky cestných komunikácií)**

Zdrojom možného ohrozenia vplyvom kamiónovej prepravy NL sú miesta úsekov ciest, ktoré sú nebezpečné z dôvodu ich zlého technického stavu, alebo sú nebezpečné z konštrukčného hľadiska. Nebezpečenstvo hrozí aj samotnému mestu Stropkov nakoľko cesta I. triedy č.15 vedie priamo centrom mesta. Doprava v meste je prehustená a hrozí zrážka nákladných áut prevážajúcich nebezpečné látky. Riešenie by mohlo nastať, ak sa uskutoční zámer o preložke cesty 1/15, kde by sa vybudoval obchvat mesta.

1. Cestný úsek na ceste I. triedy č. 15 v lokalite križovatky na obec N. Olšava v k.ú. Miňovce po povodniach a zosuvoch v roku 2010 sa zosunula veľká časť cesty 1/15. Bola postavená obchádzka v celkovej dĺžke 610 m a na tomto úseku sú postavené 2 mosty. Úseky sú nebezpečné aj z dôvodu ich situovania, keď križujú vodný tok Ondavy (pri havárii nákladnej dopravy s nebezpečnými látkami je možná kontaminácia vôd).
2. Mostný objekt cez potok Vojtovce v obci Breznica 15-013A – havarijný stav mosta trieda 7.
3. Mostný objekt ponad rieku Ondava 15-011A – veľmi zlý stav mosta trieda 6.
4. Cestné teleso na ceste III. triedy č.3573 Mrázovce – Tokajík na kilometri 1,14 – 6,18.
5. Cestný úsek na ceste III. triedy č. 3575 Brusnica na kilometri 2,74 –2,86.
6. Cestný úsek na ceste III. triedy č. 3591 v lokalite k.ú. Oľšavka na 0,94 až 0,98 km.
7. Cestný úsek na ceste III. triedy č. 3574 Vyšná Olšava na 4,79 – 5,04 km.
8. Cestný úsek na ceste III. triedy č. 3578 Korunková na 1,36 – 1,71 km.
9. Cesta III. triedy č. 3579 križovatka Veľkrop 2,3 – 2,54 km križovatka 1/15.
10. Cesta III. triedy č. 5575 v lokalite k.ú. V. Hrabovec, kde je narušené kamenné opevnenie toku a hrozí deštrukcia súbežných pozemných komunikácií.
11. Cestný úsek na ceste III. triedy č. 3587 Miková na 9,35 – 9,50 km.

**Oblasti možného ohrozenia závažnou priemyselnou haváriou vyplývajúce z charakteristiky nebezpečných látok**

**Oblasti možného ohrozenia závažnou priemyselnou haváriou vyplývajúce z umiestnenia nebezpečných látok – stacionárne zdroje ohrozenia**

Najväčším stacionárnym zdrojom ohrozenia na území okresu je možnosť úniku nebezpečnej látky t.j. amoniaku (NH3) z chladiaceho zariadenia na zimnom štadióne (max. technologické množstvo 6t, skutočné množstvo 1,5 t,):

**Oblasti možného ohrozenia vznikom chorôb, epidémií a pandémií**

**Ochorenia ľudí (riziko vzniku ochorení, epidémií a pandémií**

Vzhľadom k tomu, že narastá počet rodičov, ktorí odmietajú očkovať svoje deti zvyšuje sa riziko epidémii ochorení, ktoré tu dlhé roky neboli, alebo vyskytli sa iba sporadicky /osýpky, mums, rubeola, čierny kašeľ, záškrt, tetanus, ..../.

Od roku 2012 bolo zrušené očkovanie proti tuberkulóze, pričom v roku 2012 boli hlásené tri ochorenia na tuberkulózu, v roku 2013 sme zaznamenali 6 ochorení. Z toho vyplýva, že v budúcnosti môže narastať riziko ochorení na tuberkulózu hlavne u neočkovanej populácie aj v dôsledku vysokého výskytu ohorení na Ukrajine a migrácii obyvateľstva.

Vzhľadom k cyklickosti výskytu žltačky typu A je tu riziko výskytu v určitých intervaloch. V skupine osôb drogovo závislých narastá riziko vzniku žltačky typu C.

Región Stropkov je lokalita, kde je prírodné ohnisko antraxu, preto je tu riziko vzniku ochorenia.

Pri veľkej migrácii obyvateľov je riziko zavlečenia ochorení vysoké a hlavne pri chorobách šíriacich sa vzdušnou cestou – napr. pandémia chrípky.

**Ochorenia zvierat ( identifikácia chovov zvierat, kde môže dôjsť k masívnemu ochoreniu zvierat**

K možným iniciátorom epizootického ohrozenia patria subjekty ako: poľ., podiel. a roľ. družstvá, kde je možný výskyt ochorení ako: tuberkulóza, brucelóza, listerióza, Q-horúčka, kliešťová encefalitída, trichofytóza, slintačka a krivačka, klasický mor ošípaných, pseudo mor hydiny, nekrotická enteritída a BSS. Významnými faktormi ovplyvňujúcimi uvedený druh ohrozenia je samotná prevencia, zdravotný stav zvierat a už spomínaná likvidácia odpadov. V roku 2012 sa v okrese vyskytla aj sneť slezinová (antrax), ktorá postihla hovädzí dobytok. Keďže v roku 2010 sa toto ochorenie vyskytlo aj v susednom okrese Svidník, je predpoklad že toto ochorenie sa v okrese Stropkov ešte vyskytne. Zdrojom ochorenia na sneť slezinovú (antrax) sú staré mrchoviská, ktorých je v okrese Stropkov niekoľko. Účinné riešenie je očkovanie hospodárskych zvierat v okrese. ZOO park (ABC-CVČ Stropkov) je potencionálnym zdrojom chorôb ako: besnota, listerióza, Q-horúčka, tuberkulóza, salmonelóza, stafylokokóza, ornitóza, trichofitóza, kliešťová encefalitída. Zdrojom ohrozenia sú aj voľne žijúce zvieratá a mäsožravce s následným ochorením ako: besnota, leptospiróza, parvoviróza, psinka, hepatitída psov. Organizátorom opatrení na zabránenie a zníženie týchto rizík je Regionálna veterinárna a potravinová správa Svidník a Regionálny úrad verejného zdravotníctva Svidník. Zoznam, kde môže dôjsť k ochoreniu zvierat a kde sa v roku 2018 vykonala vakcinácia vakcínou ANTRAVAX:

Furmanec s.r.o.f. Miková ,počet zv.: 187 ks HD

Agrifarm s.r.o. f. Driečna, počet zv.: 90 ks HD, 100 ks oviec

Stropspol s.r.o., f. Staškovce, počet zv.: 97 ks HD

SHR Ing. Homza, f. Staškovce, počet zv.: 179 ks HD

PAPS s.r.o. Staškovce, počet zv.: 76 ks HD

BROVA s.r.o. Chotča, Malá Poľana, počet zv.: 52 ks HD

BROVA s.r.o. Chotča, Havaj, počet zv.: 261 ks HD

**Oblasti ohrozené inými druhmi mimoriadnych udalostí**

**Oblasti ohrozené rizikami technologického charakteru**

Najväčšie ohrozenie hrozí pri výpadkoch elektrickej energie z hľadiska poveternostných vplyvov: nadmerné zrážky a následné zosuvy pôdy, sneh a víchrica, ktoré by mohli zničiť elektrické vedenie. Na území mesta Stropkov môžu lokálne ohrozenie spôsobiť napríklad kotolne dodávajúce teplo vyrábané spaľovaním zemného plynu. Kotolňa K5, Kotolňa K6, Energo Blok

**Oblasti ohrozené rizikami sociogénneho charakteru**

Oblasti ohrozené teroristickými útokmi chemického alebo biologického charakteru a vytypovanie ohrozených priestorov a objektov, miesta s výskytom veľkého počtu ľudí máme spracované na odbore Krízového riadenia

**Oblasti ohrozené rizikami environmentálneho charakteru**

Hlavné zdroje znečistenia vody sú: splášky, umelé hnojivá, priemyselné chemikálie, pesticídy, ropa a čistiace prostriedky .

Znečisťovanie povrchových a podzemných vôd môže vzniknúť z:

* Priemyselnej výroby (ropa a ropné produkty, detergenty, rozličné organické a anorganické látky ako ortuť, olovo, arzén, síra meď, zinok, hliník, chróm, cín mangán, radioaktívne látky)

Potenciálni znečisťovatelia: Tesla Stropkov, KOVO Sipox Stropkov, Skládka jedov Vojtovce

* Poľnohospodárskej výroby (pesticídy, priemyselné hnojivá, odpadové vody)

Potenciálni znečisťovatelia: PD Stropkov (farmy Blednica, Vyškovce, Brova), Hospodárske dvory PD Stropkov, PD Nižná Olšava, PD Breznica, farmy Brusnica, Korunková, PD Bukovce (farmy Bukovce, Oľšavka), Farmy v Staškovciach, Driečnej, Havaji, PD Vojtovce, Bioplynová stanica Brusnica

* Zo sídiel : (tuhý a kvapalný odpad)

Potenciálni znečisťovatelia : Mesto Stropkov a obce okresu Stropkov, ČOV Stropkov, Skládka TKO Chotča, ČOV Lomné, Bžany, Turany nad Ondavou, ČOV Valkov

* Z dopravy (exhaláty, ropné produkty)

Potenciálni znečisťovatelia : Hospodárske dvory poľnohospodárskych podnikov (Stropkov, Nižná Olšava, Breznica, Bukovce), Autoservis Stropkov, SAD Stropkov, areál Tesla Stropkov

* Z turizmu (tuhý a kvapalný odpad)

Potenciálni znečisťovatelia : RS Valkov, ČOV Valkov

Znečisťovanie ovzdušia môže vzniknúť z:

V súčasnosti je v okrese prevádzkovaných 43 stredných zdrojov a  znečisťovania ovzdušia, Najväčší podiel na znečistení ovzdušia majú stredné zdroje ako Tesla a.s., Kovo - Sipox a.s., Byhos s.r.o.

**Oblasti ohrozené možnou kumuláciou rôznych druhov mimoriadnych udalostí**

V okrese Stropkov môže dôjsť k vzniku rôznych menších možných mimoriadnych udalostí. Nepredpokladá sa ale výskyt kumulácie týchto mimoriadnych udalostí do nejakého veľkého ohrozenia zasahujúceho veľké územie okresu.

1. **Informácie o možnom rozsahu mimoriadnej udalosti a následkov na postihnutom území a životnom prostredí**

**Oblasti možného ohrozenia povodňami a záplavami z povrchových vodných tokov**

**povodne**

Pri storočnej vode bolo najčastejšie zaplavované územie v blízkosti vodného toku Ondava. Situácia sa stabilizovala po uskutočnení regulácie toku a spevnenia brehov na viacerých úsekoch (Duplín – ľavo brežná hrádza - studne, časť Tisinec, oblasť Stropkova a pod.). Kritickým miestom je sútok toku Chotčianky s Ondavou.

V povodí toku Chotčianka existuje predpoklad vybreženia a následných záplav predovšetkým v katastroch obcí s nezregulovanými, nečistenými a neprehlbovanými korytami tokov ako: Bukovce, Havaj, Vyškovce, Oľšavka a Gribov.

Najväčšie nebezpečenstvo vybreženia vôd je možné predpokladať v katastroch obcí, ktoré nemajú zregulované vodné toky alebo nezabezpečujú pravidelné prehlbovanie a vyčistenie koryta toku. Ďalšou príčinou vybreženia vôd môžu byť ľadové zátarasy na úsekoch mostov a iných úzkych miestach tokov.

Nezanedbateľným faktorom ovplyvňujúcim vybreženie vôd z dôvodu prívalových vôd je aj poľnohospodárska činnosť. Družstevníci, poľnohospodári i samostatne hospodáriaci roľníci musia zabezpečovať výsadbu plodím takým systémom aby prívalové vody nestekali v smere vysádzaných riadkov priamo do obcí. Ďalším z faktorov s dopadom na hladké odvedenie prívalových vôd je pravidelná údržba a čistenie cestných priepustov a šancov. Zdrojom bariérových záplav sú aj tzv. čierne skládky odpadov a nelegálne stavby priamo v korytách tokov. Pri nadmerných zrážkach sú tieto stavby (závlahové systémy, múriky, a pod.) miestom na ktorých sa zachytávajú naplaveniny rôznych druhov čím bránia plynulému odtoku vôd a v konečnom dôsledku môžu spôsobiť zahatanie toku a jeho vybreženie do obývanej časti obce.

**Oblasti možného ohrozenia závažnou priemyselnou haváriou vyplývajúce z umiestnenia nebezpečných látok – stacionárne zdroje ohrozenia**

Najväčším stacionárnym zdrojom ohrozenia na území okresu je možnosť úniku nebezpečnej látky t.j. amoniaku (NH3) z chladiaceho zariadenia na zimnom štadióne (max. technologické množstvo 6t, skutočné množstvo 1,5 t,):

Polomer pásma priameho ohrozenia je 212 m, kde hrozí priame ohrozenie života. Zasahuje ľadovú plochy s hľadiskom, objekty šatní, strojovne a časť rómskej osady Za jarkom ako aj zastavanú časť mesta s počtom 354 osôb.

V prípade vzniku uvedenej mimoriadnej udalosti v predpokladanom rozsahu, by došlo v postihnutých oblastiach k celkovému narušeniu chodu života. Príde k narušeniu cestnej dopravy na miestnych komunikáciách a na hlavnom ťahu I. triedy v smere Svidník – Stropkov - Vranov n/T. Predpokladá sa čiastočné narušenie životného prostredia bez trvalých následkov. Nie je predpoklad, že dôjde k vzniku sekundárnych mimoriadnych udalostí.

**Oblasti ohrozené všetkými druhmi dopravy**

**oblasti možného ohrozenia spojené s únikom nebezpečných látok pri všetkých druhoch prepráv – prehľad trás prepravy nebezpečných látok**

Vo vzťahu k nákladnej a osobnej doprave sú možným zdrojom vzniku ohrozenia nebezpečné úseky ciest, na ktorých môže dôjsť k havárii a následne k úniku prepravovanej nebezpečnej látky, ktorých objem prepravy postupne narastá. Sú to úseky na trase Svidník - Stropkov - Kelča - št. cesta č.II/557 a na cestnom ťahu Medzilaborce - Stropkov št. cesta č.II/575. Tieto úseky sú najčastejším zdrojom dopravných nehôd, hlavne počas zhoršených poveternostných podmienok. Nebezpečenstvo hrozí aj samotnému mestu Stropkov nakoľko cesta I. triedy č.15 vedie priamo centrom mesta. Doprava v meste je prehustená a hrozí zrážka nákladných áut prevážajúcich nebezpečné látky. Riešenie by mohlo nastať ak sa uskutoční zámer o preložke cesty 1/15, kde by sa vybudoval obchvat mesta. Ďalším zdrojom ohrozenia na štátnych a obecných komunikáciách sú zosuvy, ktoré negatívne vplývajú na stavebno-technický stav vozoviek.

1. Cestný úsek na ceste I. triedy č. 15 v lokalite križovatky na obec N. Olšava v k. ú. Miňovce. Po povodniach a zosuvoch v roku 2010 sa zosunula veľká časť cesty 1/15. Bola postavená obchádzka v celkovej dĺžke 610 m. a na tomto úseku sú postavené 2 mosty. Úseky sú nebezpečné aj z dôvodu ich situovania keď križujú vodný tok Ondavy (pri havárii nákladnej dopravy s nebezpečnými látkami je možná kontaminácia vôd).

2. Cestný úsek na ceste II. triedy č. 575 v lokalite k. ú. Malá Poľana na kilometri 20-21 pod kopcom Obrúbané (vpravo a ľavotočivé zatáčky v stúpaní plus zosuv).

3. Cestný úsek na ceste II. triedy č. 575 v lokalite za obcou Havaj na kilometri 15 (zosuv).

**Oblasti možného ohrozenia vznikom chorôb, epidémií a pandémií**

Organizátorom opatrení na zabránenie a zníženie týchto rizík je Regionálna veterinárna a potravinová správa Svidník a Regionálny úrad verejného zdravotníctva Svidník.

1. **Nebezpečné vlastnosti a označenie látok a prípravkov, ktoré by mohli spôsobiť mimoriadnu udalosť**

**AMONIAK**

chemický vzorec **NH3**

UN kód (identifikačné číslo látky) 1005

 Kemlerov kód (identifikačné číslo nebezpečenstva) 268

**Základná charakteristika**

Pri bežnom tlaku a teplote je amoniak toxický, bezfarebný plyn (teplota varu za normálnych podmienok je -33,5°C) s charakteristickým prenikavým, ostrým, silne dráždivým zápachom. Amoniak je zásaditá žieravina, v kvapalnej forme pôsobí leptavo. Vďaka svojej hustote 0,771 kg.m-3 je zhruba o polovicu ľahší ako vzduch. Skladuje sa skvapalnený pod tlakom. Je veľmi dobre rozpustný vo vode, s kyselinami reaguje za vzniku amónnych solí. Má silné korozívne účinky voči kovom, hlavne voči zliatinám medi.

**Dopady na zdravie človeka, riziká**

Vo všeobecnosti možno amoniak charakterizovať ako látku toxickú, ktorá však vďaka svojmu prenikavému zápachu, upozorňuje včas na svoju prítomnosť, väčšinou nepredstavuje výrazné riziko pre človeka.

Krátkodobá expozícia amoniaku môže dráždiť aj popáliť kožu a oči, s rizikom trvalých následkov. Môže spôsobiť podráždenie nosnej sliznice, úst, hltana, spôsobuje kašeľ a dýchacie problémy. Expozícia s vyššími koncentráciami amoniaku môže spôsobiť aj zavodnenie pľúc (edém) a vážne dýchacie problémy. Pri koncentrácii vyššej než 0,5 % objemových (asi 3,5 g.m-3) je i krátkodobá expozícia smrteľná. Pri styku so skvapalneným amoniakom vznikajú ťažké omrzliny. Koncentrácia 0,25% objemových pár vo vzduchu je nebezpečná pri vdychovaní po dobu 30 min.

**Dopady z hľadiska životného prostredia**

Vo vzťahu k životnému prostrediu ide o látku nebezpečnú. Amoniak je veľmi toxický pre vodné organizmy (predovšetkým ryby), pričom zohráva významnú rolu jeho veľmi dobrá rozpustnosť vo vode. Môže zmeniť pH - hodnotu ekologických systémov, spôsobuje okysľovanie pôd a podporuje eutrofizáciu vôd (premnoženie rias a siníc).

**CHLÓR**

chemický vzorec **Cl2**

UN kód (identifikačné číslo látky) 1017

 Kemlerov kód (identifikačné číslo nebezpečenstva) 268

**Základná charakteristika**

Chlór je žltozelený, nehorľavý plyn štipľavého zápachu, 2,5-krát ťažší ako vzduch, jedovatý a žieravý. Pri styku s vlhkým vzduchom tvorí hmly (reaguje s vodnou parou). V kvapalnom skupenstve má oranžovožltú farbu. Zlučuje sa s takmer všetkými prvkami, prudko reaguje s organickými látkami.

**Dopady na zdravie človeka, riziká**

Chlór je nebezpečná, jedovatá látka s vysokými dráždivými a dusivými účinkami. Pri vdychovaní dráždi oči, dýchacie cesty a pokožku. Nadýchanie plynu spôsobuje ťažké podráždenie dýchacích ciest a pľúc, bolesti v hrdle, kašeľ, dýchavičnosť, dusenie, nutkanie na zvracanie, opuch hrtana a pľúc, bolesť hrudníka a pľúcny edém, ktorý sa môže prejaviť s oneskorením dvoch dní. Kontakt s kvapalinou spôsobuje začervenanie kože (tvorba pľuzgierov, popáleniny), pri dlhodobej práci môže dochádzať k uhrovitosti (chlórové akné). Krátkodobý účinok: koncentrácia 0,1 % počas 10 minút pôsobí smrteľne.

**Dopady z hľadiska životného prostredia**

Jedovatá látka, nebezpečná pre životné prostredie. Chlór je veľmi jedovatý pre vodné organizmy. Pri väčších únikoch látky je, vzhľadom na jeho hustotu, potrebné zabrániť natečeniu média do kanalizácie, vodných tokov a vodných nádrží.

**AUTOMOBILOVÝ BENZÍN**

UN kód (identifikačné číslo látky) 1203

 Kemlerov kód (identifikačné číslo nebezpečenstva) 33

**Základná charakteristika**

Bezfarebná až bledožltá prchavá a mimoriadne horľavá kvapalina s typickým benzínovým zápachom. Pary benzínu so vzduchom tvoria výbušnú zmes.

**Dopady na zdravie človeka, riziká**

Benzín je škodlivý pri vdýchnutí, pri kontakte s pokožkou a po požití. Príznaky a symptómy: podráždenie kože (pocit pálenia, sčervenenia, opuch, odmastenie pokožky sprevádzané dermatologickými zmenami), podráždenie očí (sčervenanie a pocit rezania), podráždenie dýchacích orgánov (kašeľ, sípavé dýchanie, ťažkosti pri dýchaní, krátky dych), zvýšená teplota. Dýchacie problémy môžu pretrvávať niekoľko hodín po expozícii. Má narkotické účinky, vdychovanie vysokých koncentrácií výparov môže pôsobiť na centrálnu nervovú sústavu a prejaviť sa stratou orientácie, bolesťou hlavy, nevoľnosťou. Dlhodobé vdychovanie môže spôsobiť bezvedomie a smrť. Dopady na krvotvorbu: anémia, znížená imunita. Dopady na periférnu nervovú sústavu: nestála chôdza, slabosť svalov. Dopady na sluchové orgány: dočasne slabší sluch, hučanie v ušiach.

**Dopady z hľadiska životného prostredia**

Benzín je toxický pre vodné organizmy. Vo vode slabo rozpustný, môže spôsobiť dlhodobé nepriaznivé účinky vo vodnom prostredí.

1. **Informácie o spôsobe varovania obyvateľstva a o záchranných prácach**

**INFORMAČNÝ SYSTÉM CIVILNEJ O CHRANY**

Nevyhnutnou a značne dôležitou súčasťou civilnej ochrany pri ochrane života, zdravia a majetku obyvateľstva je informačný systém, ktorý tvoria **hlasná služba** (včasné varovanie a vyrozumenie obyvateľstva a osôb činných pri riešení následkov mimoriadnej udalosti) a **informačná služba** (zber, spracovanie, vyhodnocovanie a poskytovanie príslušných informácii).

**VŠEOBECNÉ OHROZENIE**

dvojminútový kolísavý tón sirén použitý pri ohrození alebo pri vzniku mimoriadnej udalosti, ako aj pri možnosti rozšírenia následkov mimoriadnej udalosti

**Tón sirén: 2 – minútový kolísavý tón sirén** 1x

**OHROZENIE VODOU**

Šesťminútový stály tón sirén použitý pri ohrození ničivými účinkami vody

**Tón sirén: 6 – minútový stály tón sirén** 1x

***Z uvedeného vyplýva, že varovný signál VŠEOBECNÉ OHROZENIE bude v prípade potreby použitý u všetkých mimoriadnych udalostí, s výnimkou varovania pred ničivými účinkami vody.***

**KONIEC OHROZENIA**

Koniec ohrozenia alebo koniec pôsobenia následkov mimoriadnej udalosti.

**Tón sirén: 2 – minútový stály tón sirén 1x**

**Varovné signály** a **signál koniec ohrozenia** sú ihneď po ich doznení dopĺňané hovorenou informáciou – opakovane trikrát - vo vysielaní hromadných informačných prostriedkov (rozhlasové, televízne stanice, miestne informačné prostriedky obce). Informácia obsahuje:

 deň a hodinu vzniku alebo skončenia ohrozenia,

 údaje o zdroji ohrozenia,

 údaje o druhu ohrozenia,

 údaje o veľkosti ohrozeného územia,

 základné pokyny pre obyvateľstvo.

Zákon Národnej rady Slovenskej republiky o civilnej ochrane obyvateľstva v znení neskorších predpisov v § 16 ods. 1 písm. d) ukladá **právnickým osobám a fyzickým osobám, podnikateľom** povinnosť (napr. prevádzkovateľom objektov nakladajúcich s nebezpečnými látkami). vykonávať **hlásnu službu** (varovanie obyvateľstva a vyrozumenie osôb činných pri riešení mimoriadnej udalosti a obcí o ohrození) pre svojich zamestnancov, osoby prevzaté do starostlivosti, iné osoby a obce, ktoré bezprostredne ohrozujú.

Pre zabezpečenie varovania obyvateľstva, vlastných zamestnancov a osôb prevzatých do starostlivosti sú títo prevádzkovatelia povinní na území ohrozenom nebezpečnou látkou budovať samostatný systém varovania obyvateľstva tzv. **autonómny systém varovania** (ďalej len „ASV“).

V období **vojny a vojnového stavu** sa dvojminútovým kolísavým tónom vyhlasuje aj ohrozenie v prípade možného vzdušného napadnutia územia štátu

**Tón sirén: 2 – minútový kolísavý tón sirén bez opakovania**

V takomto prípade doplnková slovná informácia okrem obvyklých náležitosti obsahuje aj:

 vymedzenie územia, pre ktoré je ohrozenie vyhlásené,

 výraz „ Pozor „ vzdušný poplach“.

Z uvedeného vyplýva, že v období vojnového stavu alebo vojny dvojminútový kolísavý tón sirén môže obyvateľstvo varovať buď pred mimoriadnou udalosťou alebo pred možným vzdušným napadnutím. Rozlíšenie je dané obsahom doplnkovej slovnej informácie.

***Varovací systém sa preskúšava jedenkrát mesačne, spravidla druhý týždeň v mesiaci v piatok o dvanástej hodine.***

Varovanie obyvateľstva v civilnej ochrane je predmetom informačného systému civilnej ochrany, konkrétne hlásnej služby, ktorej úlohou je zabezpečiť včasné varovanie obyvateľov a vyrozumenie osôb činných pri riešení následkov mimoriadnej udalosti a obcí o ohrození alebo o vzniku mimoriadnej udalosti. Okrem civilnej ochrany majú povinnosť varovať svojich zamestnancov a obyvateľstvo v pásme ohrozenia aj prevádzkovatelia vodných stavieb a objektov vyrábajúcich, skladujúcich alebo iným spôsobom manipulujúcich s nebezpečnými látkami. Táto povinnosť vychádza z analýzy územia, ktorá predstavuje posúdenie nebezpečenstva pre prípad vzniku mimoriadnej udalosti s ohľadom na zdroje ohrozenia a vyhotovujú ju orgány štátnej správy ako súbor dokumentov v textovej a grafickej forme, pre územie v ich pôsobnosti. Toto sú tzv. autonómne systémy varovania.

**Odovzdávanie informácií** sa vykonáva v súlade s vyhláškou MV SR 388/2006 Z. z. o podrobnostiach na zabezpečovanie technických a prevádzkových podmienok informačného systému civilnej ochrany v znení neskorších predpisov nasledovne:

- ihneď po zistení mimoriadnej udalosti s udaním druhu, miesta a času vzniku, následkov, vykonaných opatrení a ďalšieho postupu pri odstraňovaní následkov mimoriadnej udalosti,

- pri vyhlásení a odvolaní mimoriadnej situácie,

- tendencie vývoja mimoriadnej udalosti,

- pri potrebe varovania obyvateľstva a vyrozumenia osôb,

- na spresnenie údajov po vzniku mimoriadnej udalosti na základe vyžiadania prijímacieho informačného strediska alebo ak dôjde k zmene údajov,

- pri zmenách radiačnej, chemickej alebo biologickej situácie a zmenách meteorologickej a hydrologickej situácie,

- ihneď o dosiahnutí pohotovosti evakuačnej komisie a evakuačných zariadení, o začatí a skončení evakuácie a o udalostiach narúšajúcich priebeh evakuácie,

- denne k 06,00 hod. a 18,00 hod. o stave a priebehu evakuácie a o stave a priebehu záchranných prác po vyhlásení mimoriadnej situácie,

- ihneď predkladať mimoriadne informácie o čase, stave začatia alebo skončenia záchranných prác a o udalostiach, ktoré narušujú vykonávanie záchranných

**ZÁCHRANNÉ PRÁCE PRI MIMORIADNEJ UDALOSTI**

***Záchranné práce sú činnosti na záchranu života, zdravia osôb a záchranu majetku***, ako aj na ich odsun z ohrozených alebo postihnutých priestorov. Súčasťou záchranných prác sú činnosti na odstránenie zamedzenia šírenia a pôsobenia následkov mimoriadnej udalosti a vytvorenie podmienok na odstránenie následkov mimoriadnej udalosti.

Po vzniku mimoriadnej udalosti záchranné práce vykonávajú základné záchranné zložky integrovaného záchranného systému (hasičské a záchranné zbory, útvary policajného zboru, záchranná zdravotná služba, kontrolné chemické laboratóriá civilnej ochrany) a ostatné záchranné zložky ( ozbrojené sily SR, obecné hasičské zbory, závodné hasičské zbory, jednotky civilnej ochrany, mestská polícia a SČK).

***Záchranné práce sa vykonávajú v závislosti od druhu, rozsahu a času vzniku*** mimoriadnej udalosti a pri ich vykonávaní sa vychádza predovšetkým z toho, aby bola zabezpečená bezpečnosť osôb vykonávajúcich záchranné práce a zároveň účinne poskytnutá prvá pomoc vyslobodeným a postihnutým osobám. Je potrebné dbať aj na to, aby sa pri rešpektovali vlastnícke práva a zabránilo sa vzniku ďalších škôd.

***a) Činnosť záchranných zložiek pri úniku chemicky nebezpečnej látky***

1) varovanie obyvateľstva a vyrozumenie osôb ohrozených mimoriadnou udalosťou a aj pri zmenách situácie počas vykonávania záchranných prác,

2) vykonanie prieskumu a pozorovania na postihnutom území, ktorého cieľom je vyhľadať postihnuté osoby mimoriadnou udalosťou, vyznačiť kontaminované a životu nebezpečné úseky,

3) individuálna ochrana osôb v kontaminovanom priestore a ich odsun z tohto priestoru,

4) poskytnutie prvej predlekárskej pomoci a neodkladnej zdravotnej starostlivosti zraneným osobám vrátane odsunu postihnutých do zdravotníckych zariadení,

5) kontrola kontaminovania osôb, územia, ovzdušia a budov,

6) hygienická očista postihnutých osôb,

7) likvidácia úniku nebezpečných látok a zabránenie ich šíreniu,

8) špeciálna očista územia, budov, priestorov, dopravných prostriedkov a komunikácií nevyhnutných pre činnosť nasadených síl a prostriedkov,

9) regulácia pohybu osôb a dopravných prostriedkov na postihnutom území,

10) uzavretie postihnutého územia,

11) ochrana postihnutých osôb a nasadených síl a prostriedkov pred nepriaznivými poveternostnými vplyvmi a následkami mimoriadnej udalosti,

12) odsun nezranených osôb z postihnutého územia,

13) poskytnutie veterinárnej pomoci postihnutým a ohrozeným zvieratám a vykonanie veterinárnej očisty,

14) pozorovanie postihnutého územia a kontrolné merania,

15) zachytávanie ropných produktov na vodných tokoch a plochách,

16) uskladňovanie, odsun a likvidácia kontaminovaného materiálu a ekologická asanácia zvyškov nebezpečných látok,

17) psychologická pomoc a duchovná pomoc

***b) Činnosť záchranných zložiek pri živelných pohromách (povodne, krupobitia, víchrice, zosuvy pôdy, snehové kalamity rozsiahle námrazy)***

1) varovanie obyvateľstva a vyrozumenie osôb ohrozených mimoriadnou udalosťou a aj pri zmenách situácie počas vykonávania záchranných prác,

2) vykonanie prieskumu a pozorovania na postihnutom území, ktorého cieľom je vyhľadať postihnuté osoby mimoriadnou udalosťou, vyznačiť kontaminované a životu nebezpečné úseky,

3) vyslobodzovanie postihnutých osôb z trosiek zničených a narušených budov, vrakov dopravných prostriedkov, ochranných stavieb, zo zaplavených priestorov a horiacich budov,

4) prívod vzduchu a vody osobám v zavalených priestoroch a ochranných stavbách

5) poskytnutie prvej predlekárskej pomoci a neodkladnej zdravotnej starostlivosti zraneným osobám vrátane odsunu postihnutých do zdravotníckych zariadení,

6) lokalizácia a likvidácia požiarov ohrozujúcich postihnuté osoby a nasadené sily a prostriedky

7) kontrola kontaminovania zdrojov pitnej vody,

8) dezinfekcia (studní), dezinsekcia (proti komárom) a deratizácia územia,

9) uzavretie postihnutého územia,

10) ochrana postihnutých osôb a nasadených síl a prostriedkov pred nepriaznivými poveternostnými vplyvmi a následkami mimoriadnej udalosti,

11) odsun nezranených osôb z postihnutého územia,

12) núdzové zásobovanie a núdzové ubytovanie osôb, ktoré sú následkom mimoriadnej udalosti bez základných životných potrieb,

13) poskytnutie veterinárnej pomoci postihnutým a ohrozeným zvieratám,

14) odpojenie poškodených rozvodových sieti a zariadení ohrozujúcich postihnuté osoby, nasadené sily a prostriedky a majetok,

15) pozorovanie postihnutého územia,

16) spevňovanie alebo strhávanie poškodených stavieb, budov a konštrukcií ohrozujúcich nasadené sily a prostriedky,

17) uvoľňovanie zahataných vodných tokov,

18) uvoľňovanie určených cestných komunikácií a železničných tratí, vytvorenie priechodov a prejazdov potrebných na vykonávanie záchranných prác a odsun postihnutých osôb,

19) čerpanie a vypúšťanie vody zo zaplávaných časti budov a územia, kde sa vykonávajú záchranné práce,

20) zachytávanie ropných produktov na vodných tokoch a plochách,

21) identifikácia, odsun a pochovávanie usmrtených osôb,

22) psychologická pomoc a duchovná pomoc

**c) *Činnosť záchranných zložiek po teroristickom útoku* (konvenčné zbrane,**

**biologické, chemické a rádioaktívne NL)**

1) varovanie obyvateľstva a vyrozumenie osôb ohrozených účinkami použitých zbraní a prostriedkov ničenia,

2) prieskum a pozorovanie priestoru napadnutia s cieľom vyhľadať postihnuté osoby a vyznačiť kontaminované a ohrozené úseky,

3) vyslobodzovanie postihnutých osôb z trosiek zničených a narušených budov, vrakov dopravných prostriedkov,

4) vyslobodzovanie postihnutých osôb zo zatopených objektov, zaplavených priestorov a boriacich sa budov,

5) poskytnutie zdravotníckej pomoci vrátane ich odsunu a podania prostriedkov ochrany pred účinkami rádioaktívneho žiarenia ožiareným osobám,

6) lokalizáciu a likvidáciu požiarov ohrozujúcich postihnuté osoby a nasadené sily a prostriedky na záchranné práce,

7) kontrolu ožiarenia a kontaminovania osôb, územia, budov a ovzdušia, hygienickú očistu postihnutých osôb,

8) špeciálnu očistu, dezinsekciu a deratizáciu územia a priestorov, dopravných prostriedkov a pozemných komunikácií,

9) uzavretie priestoru napadnutia, odsun osôb z priestoru napadnutia,

10) práce a opatrenia na zamedzenie zrútenia sa poškodených budov ohrozujúcich životy a zdravie osôb a nasadených síl a prostriedkov,

11) núdzové ubytovanie a núdzové zásobovanie postihnutého obyvateľstva,

12) vyhľadávanie, zhromažďovanie, identifikácia a pochovávanie usmrtených osôb,

13) veterinárnu pomoc zasiahnutým zvieratám a na veterinárnu očistu,

14) likvidáciu uhynutých zvierat.

1. **Úlohy a opatrenia po vzniku mimoriadnej udalosti**

Orgány štátnej správy, samosprávy a iní účastníci civilnej ochrany sú pri vzniku mimoriadnej udalosti **povinní v rámci svojej pôsobnosti**:

**1.Okresný úrad**

- riadiť záchranné práce, ak nepatria do pôsobnosti iných orgánov štátnej správy, právnických osôb, fyzických osôb - podnikateľov alebo obcí

- prednosta okresného úradu je oprávnený ukladať úlohy a vydávať príkazy vedúcim iných štátnych orgánov, starostom obcí, štatutárnym orgánom právnických osôb a fyzickým osobám vo svojom územnom obvode súvisiace s riadením záchranných prác,

- plánovať, vyhlasovať, riadiť a zabezpečovať evakuáciu, ak nepatrí do pôsobnosti právnických osôb, fyzických osôb - podnikateľov alebo obcí,

- analyzovať a vyhodnocovať opatrenia vykonávané na riešenie mimoriadnej udalosti, škody spôsobené mimoriadnou udalosťou a náklady vynaložené na vykonanie záchranných prác,

- riadiť informačný systém civilnej ochrany (zber, spracovanie, vyhodnocovanie a poskytovanie informácií) a plniť jeho úlohy,

- vyhlasovať a odvolávať mimoriadnu situáciu vo svojom územnom obvode, ak rozsah mimoriadnej udalosti presahuje územný obvod obvodného úradu,

- o vyhlásení mimoriadnej situácie úrad neodkladne informovať štátne orgány, samosprávny kraj, obce, Policajný zbor, Hasičský a záchranný zbor a ozbrojené sily Slovenskej republiky.

**2.Obec, mesto**

- riadiť záchranné práce, koordinovať plnenie úloh v súčinnosti s právnickými osobami, fyzickými osobami - podnikateľmi a s ostatnými fyzickými osobami,

- zabezpečovať výdaj materiálu civilnej ochrany jednotkám civilnej ochrany zriadených obcou, ktoré sú nasadené na záchranné práce podľa potreby,

- vykonávať včasné varovanie obyvateľov na území obce,

- poskytovať nevyhnutnú a okamžitú pomoc v núdzi, najmä prístrešie, stravu alebo inú materiálnu pomoc obyvateľstvu obce a osobám nachádzajúcim sa na území obce,

- vyhlasovať, riadiť a zabezpečovať evakuáciu a poskytovať núdzové ubytovanie a núdzové zásobovanie evakuovaným,

- vyhlasovať a odvolávať mimoriadnu situáciu a ustanovovať režim života obyvateľstva na území obce v prípade vzniku mimoriadnej udalosti a neodkladne o tom informovať obvodný úrad,

- viesť evidenciu evakuovaných osôb,

- zabezpečovať zber, spracovanie, vyhodnocovanie a poskytovanie informácií obvodnému úradu a obyvateľstvu na území obce.

**3.Právnické osoby a fyzické osoby - podnikatelia,**

**ktorí svojou činnosťou môžu ohroziť život , zdravie a majetok**

- zabezpečovať ochranu svojich zamestnancov, osôb prevzatých do starostlivosti a osôb, ktoré môžu ohroziť,

- poskytovať obvodným úradom a obciam, na ktorých území pôsobia, informácie o nebezpečenstve, jeho rozsahu, spôsobe ochrany a likvidácii následkov,

- spolupracovať s obvodnými úradmi a obcami pri riešení ochrany obyvateľstva,

- vykonávať hlásnu službu pre svojich zamestnancov, osoby prevzaté do starostlivosti, iné osoby a obce, ktoré bezprostredne ohrozujú,

- zriaďovať a udržiavať ochranné stavby pre svojich zamestnancov a osoby prevzaté do starostlivosti a prostriedky varovania,

- pri mimoriadnej udalosti vyhlásiť a uskutočniť evakuáciu svojich zamestnancov a osôb prevzatých do starostlivosti a neodkladne o tom informovať obec, na ktorej území pôsobia,

- zabezpečiť na vlastné náklady špeciálne prostriedky individuálnej ochrany pre svojich zamestnancov a osoby prevzaté do starostlivosti podľa druhu nebezpečnej látky, ktorou môžu ohroziť život alebo zdravie,

- zabezpečiť výdaj materiálu civilnej ochrany pre vlastné jednotky civilnej ochrany a jednotky civilnej ochrany vytvorené pre potreby územia a prostriedkov individuálnej ochrany pre svojich zamestnancov a osoby prevzaté do starostlivosti,

- poskytnúť pri mimoriadnych udalostiach orgánom štátnej správy alebo obciam vecné prostriedky, ktoré vlastnia alebo užívajú,

- pri vzniku mimoriadnej udalosti vyhlasujú režim života a neodkladne o tom informujú obvodný úrad a obec, na ktorej území pôsobia.

**4.Fyzické osoby** (okrem osôb oslobodených od osobných úkonov v CO)

- zúčastniť sa na plnení úloh civilnej ochrany, ktoré sa vyžadujú v záujme ochrany života, zdravia a majetku v čase mimoriadnej udalosti,

- dodržiavať pokyny obvodných úradov, obcí ako aj iných určených právnických osôb a fyzických osôb - podnikateľov,

- riadiť sa pokynmi na ukrytie a evakuáciu,

- vykonávať opatrenia na ochranu potravín, vody, zvierat a krmív, ktoré vlastnia alebo sú im zverené,

- plniť úlohy v jednotkách a zariadeniach civilnej ochrany podľa určenia a zaradenia,

- vykonávať časovo obmedzené práce pre civilnú ochranu súvisiace s bezprostrednou ochranou života, zdravia a majetku,

- poskytnúť vecné prostriedky, ktoré vlastnia alebo užívajú, s nárokom na ich vrátenie alebo náhradu,

- poskytnúť potrebné priestory a prostriedky na núdzové ubytovanie osobám postihnutým mimoriadnou udalosťou, ako aj osobám, ktoré vykonávajú záchranné práce.

1. **Podrobnosti o tom, kde sa dajú získať ďalšie informácie súvisiace s plánom ochrany obyvateľstva**

Podrobnejšie informácie súvisiace s uvedenou problematikou je možné získať v „Pláne ochrany obyvateľstva“, prípadne v „Analýze územia z hľadiska možných mimoriadnych udalosti“ priamo v subjektoch, ktoré tieto dokumenty v zmysle zákona NR SR č. 42/1994 Z. z. o civilnej ochrane obyvateľstva v znení neskorších predpisov a vykonávacích vyhlášok sú povinné vypracovať:

- **právnické osoby a fyzické osoby - podnikatelia**, ktorí svojou činnosťou môžu ohroziť život, zdravie alebo majetok (Zimný štadión Stropkov,)

- **Mesto Stropkov, obce v okrese**

- **Okresný úrad Stropkov.**

1. **Odkaz na obmedzenia vyplývajúce z ochrany dôverných informácií a utajovaných skutočností**

Predmetné informácie poskytnuté na internete nepodliehajú žiadnym obmedzeniam, ktoré vyplývajú z ochrany dôverných informácií a utajovaných skutočností podľa zákona č. 215/2004 Z. z. o ochrane utajovaných skutočností a o zmene a doplnení niektorých zákonov v znení neskorších predpisov a zákona č. 428/2002 Z. z. o ochrane osobných údajov v znení neskorších predpisov.